Ehdotus neuvoston päätökseksi poikkeuksellisesta avusta voimakkaasti velkaantuneille AKT-maille /* KOM/97/0129 lopull. */



Virallinen lehti nro C 141 , 06/05/1998 s. 0021



Ehdotus neuvoston päätökseksi poikkeuksellisesta avusta voimakkaasti velkaantuneille AKT-maille (98/C 141/09) KOM(97) 129 lopull. (Komission esittämä 25 päivänä maaliskuuta 1997) EUROOPAN UNIONIN NEUVOSTO, joka ottaa huomioon 16 päivänä heinäkuuta 1990 allekirjoitetun sisäisen sopimuksen yhteisön tuen rahoituksesta ja hallinnasta neljännessä AKT-ETY-yleissopimuksessa, jäljempänä "sisäinen sopimus", ja erityisesti sen 9 artiklan 1 kohdan, ottaa huomioon komission ehdotuksen, sekä katsoo, että sisäisen sopimuksen 9 artiklan 1 kohdassa määrätään, että erityislainoja varten pankille suoritetut maksut sekä riskipääomatoimien tuotot ja tulot palautetaan jäsenvaltioille suhteessa niiden osuuksiin rahastossa ellei neuvosto päätä yksimielisesti komission ehdotuksesta laittaa varoja rahastoon tai sijoittaa niitä muihin toimenpiteisiin, ja että on aiheellista käyttää tätä mahdollisuutta näiden maksujen ohjaamiseksi rakennesopeutuksen ja velkahelpotusten tukemiseen voimakkaasti velkaantuneissa AKT-maissa, Kansainvälinen valuuttarahasto ja Maailmanpankki esittelivät huhtikuussa 1996 pidetyissä kokouksissaan voimakkaasti velkaantuneita köyhiä maita koskevan velkaaloitteen, jäljempänä "HIPC-aloite", ja väliaikainen komitea ja kehityskomitea vahvistivat sen vuoden 1996 syksyllä pidetyissä Kansainvälisen valuuttarahaston ja Maailmanpankin vuosikokouksissa, neuvosto tunnustaa HIPC-aloitteen tärkeyden sen varmistamisessa, että talouden uudistusohjelmia toteuttavien voimakkaasti velkaantuneiden köyhien maiden velkataakat alenevat kestävälle tasolle kaikkien luotonantajien yhteensovitettujen ja kattavien toimien avulla, ja neuvosto tunnustaa riittävän ulkopuolisen avun jatkamisen tarpeen voimakkaasti velkaantuneissa köyhissä maissa sekä Euroopan yhteisön roolin tärkeänä kehitysyhteistyökumppanina kyseisille maille, ON PÄÄTTÄNYT SEURAAVAA: 1 artikla Euroopan yhteisö osallistuu HIPC-aloitteeseen antamalla poikkeuksellista apua yhteisön luottoriskin nykyarvon vähentämiseksi tässä aloitteessa tukikelpoisiksi määriteltyjen AKT-maiden osalta. Tätä varten yhteisön antaa käytöön avustusvaroja maksamattomia yhteisön saamisia koskevien velanhoitovelvoitteiden täyttämistä varten. Edunsaajamaat käyttävät nämä avustusvarat pääsiallisesti erityislainojen velanhoitovelvoitteiden täyttämiseen nykyarvoon perustuvan ennakolta maksamisen mahdollisuus mukaan lukien. Jos tällainen toimenpide ei riitä sovitun velkahelpotuksen saavuttamiseen, edunsaajamaa käyttää myönnettyjä avustusvaroja yhteisölle maksamattomien riskipääomavelvoitteiden täyttämiseksi. 2 artikla Komissio tekee tapauskohtaisesti kunkin tukikelpoisen AKT-maan osalta erityiset päätökset avun määrästä sisäisen sopimuksen IV luvussa määriteltyjä sääntöjä ja menettelyjä noudattaen. Komission päätöksiä annettavan avun määrästä kussakin tapauksessa ohjaa kyseisen maan velan yhteisölle nykyarvon vähentämiseen tarvittavien varojen määrä. Tämä apu yhdessä kaikkien monenvälisten luotonantajien myöntämien varojen kanssa mahdollistaa tukikelpoisen maan velan kestävyyttä koskevien tavoitteiden saavuttamisen ottaen huomioon aloitteen mukaiset Pariisin klubin luotonantajien myöntämän velkahelpotuksen ja vähintään vastaavat muiden julkisten kahdenvälisten ja kaupallisten luotonantajien toimet. Maakohtaisissa päätöksissä olisi lisäksi otettava huomioon maan yhteisöltä otetun velan rakenne, pyrkimys hallinnon yksinkertaisuuteen valituissa tapauskohtaisissa ehdotuksissa, maksamattomien erityislainojen täyden maksamisen varmistamisen tavoite sekä tarve varmistaa maiden oikeudenmukainen ja tasa-arvoinen kohtelu. Raha-asian komitealle tiedotetaan säännöllisesti tämän avun täytäntöönpanosta. 3 artikla AKT-maita, jotka voivat saada tätä poikkeuksellista apua, ovat maat, jotka on yksilöity sisäisen sopimuksen IV luvussa määriteltyjen menettelyjen mukaisesti. Edellä 1 artiklassa tarkoitettua apua maksetaan tätä tarkoitusta varten Euroopan investointipankissa avattavalta korolliselta tililtä, jäljempänä "velkahuojennustili". 4 artikla Sisäisen sopimuksen 9 artiklan 1 kohdassa tarkoitetuista maksuista, tuotoista ja tuloista myönnetään vuosina 1997, 1998, 1999 ja 2000 kunakin 25 miljoonaa ecua 1 artiklassa tarkoitetun avun rahoittamiseen. Nämä määrät siirretään 3 artiklassa maintulle "velkahuojennustilille". 5 artikla 1. Komissio raportoi neuvostolle säännöllisesti ja tiedottaa Euroopan parlamentille tämän päätöksen täytäntöönpanosta HIPC-aloitteen yhteydessä. 2. Edellä 4 artiklassa mainitun neljän vuoden jakson päätyttyä tai aikaisemmin, jos komissio katsoo aiheelliseksi, komissio toimittaa neuvostolle kertomuksen, joka sisältää mahdollista lisärahoituksen tarvetta koskevan tarkistuksen. 3. Jos 4 artiklassa mainitun vuoden jakso päätyttyä ei ole tehty päätöstä jatkaa tässä päätöksessä tarkoitettua rahoitusta pitempään, komissio voi päättää lopettaa 4 artiklassa mainitun tilin. Tilillä jäljellä olevat varat palautetaan jäsenvaltioille.